[Ils vegls]

Emanuelle delle Piane

IN

A: - Ils Vegls, quels conuschan ils nums da las plantas ed ils lieus da bulieus ...
B: ... quels san predir l'aura da damaun e conuschan las istorgias dals morts dal vitg.
A: - Las Veglias, quellas cuschinan las tratgas dals perdavants, ellas han ils recepts secrets da turtas extraordinarias ed èn bunas da curar dafraids senza medischinas.
B: - Ils Vegls e las Veglias, quels fan gests fins che appartegnan mo ad els. Els discurran a lur moda, cun expressiuns particularas.
A: - Ils Vegls, las Veglias, quels han mal qua, quels han mal là, ed els sa lamentan savens dals medis.
B: - ... quels discurran l'entir temp da "cur che quai u quai na vegn betg pli ad esser", entant che quai u quai è anc adina.
A: - Gea, els na stuessan insister sin quai. N'era betg adina discurrer da daners, d'ierta u da santeri.
B: - Precis! Smetter era da dir ch'igl era meglier da lur temps, che la giuventetgna era tut autra.
A: - "Bler dapli respect, da noss temp, dapli tradiziuns", din els.
B: - "Il di dad oz, pli nagin respect, pli nagina tradiziun ", repetan els.

DUS

C: - Els s'empipan da tut e surtut da nus, ils giuvens dad ussa.
D: - Il mund ha midà, i na dat pli stagiuns.
C: - Las frajas nun han pli gust, il chaschiel n'è betg pli il medem ...
D: - Chala da baterlar! Ti tschantschas sco ils Vegls.
C: - Precis. Spert chalar cun tut, nus essan da memia, nus essan en ils pes, nus custain memia bler ...
D: - La culpa da tut è il progress da la medischina, quai ans prolunghescha!...
C: - Sche quai cuntinuescha en quella maniera, vegni a dar bainbaud mo pli Vegls; Vegls fitg vegls e Vegls-giuvens, vegls tuttina.
D: - E nua metter tut quests Vegls divers? Jau n'als hai betg tant gugent, ils Vegls pli vegls che jau; ils pli giuvens n'era betg, dal reminent. Els crain da savair tut e vulan adina avair il davos pled. Na, ma nua giain nus a finir?

Translaziun: Dumenic Andry